《次韵刘元举子规》
宋代·吴可

蜀魄悲鸣楚国春，试凭清些与招魂。
柔肠欲断云横岭，幽梦初回月挂村。
客舍花光随野光，故园柳色负柴门。
饱闻锦里无穷乐，早晚归来访子孙。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。